Kritéria mesta Ružomberok k zhodnoteniu súladu poskytovateľa

sociálnej služby s Komunitným plánom sociálnych služieb

mesta Ružomberok na roky 2024- 2030

Mesto Ružomberok vydáva v zmysle § 80 písm. v) zákona č.448/2008 Z. z. o sociálnych službách a o zmene a doplnení zákona č.455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon č.448/2008 Z. z.“) písomné vyjadrenie o súlade poskytovanej sociálnej služby s Komunitným plánom sociálnych služieb mesta Ružomberok na roky 2024-2030 (ďalej len „KPSS“) na účel poskytnutia finančného príspevku podľa § 78b zákona č.448/2008 Z. z. z rozpočtu Ministerstva práce, sociálnych vecí a rodiny SR, ak sa jedná o poskytovanie nasledovných sociálnych služieb:

* nocľaháreň,
* zariadenie pre seniorov
* zariadenie opatrovateľskej služby
* denný stacionár.

Mesto Ružomberok vydáva tieto kritéria na základe § 83 ods. 10 zákona č.448/2008 Z. z. pri dodržaní princípov rovnakého zaobchádzania, nediskriminácie subjektov, transparentnosti, proporcionality, hospodárnosti a efektívnosti:

1. Súlad sociálnej služby s KPSS

Kritérium preukazuje, či sociálna služba poskytovateľa je súčasťou dokumentu KPSS a či je uvedená v analýze potrieb obyvateľov mesta Ružomberok v oblasti sociálnych služieb a následne aj v cieľoch a opatreniach KPSS. Považuje sa za splnené, ak sociálna služba je v súlade s cieľmi a opatreniami pre vybranú sociálnu skupinu obyvateľov definovanú v KPSS.

1. Potrebnosť sociálnej služby

Kritérium hodnotí potrebnosť sociálnej služby na území mesta Ružomberok. V prípade nového poskytovateľa sa hodnotí, či sociálna služba, ktorú chce poskytovať, je potrebná, teda či je v meste Ružomberok poskytovaná/neposkytovaná a či jej aktuálna kapacita postačuje/nepostačuje pokryť dopyt po danej sociálnej službe. Zohľadňujú sa aj celkové počty užívateľov sociálnej služby ku dňu podania žiadosti, počet užívateľov sociálnej služby s trvalým pobytom v meste Ružomberok, ako aj počet záujemcov o zabezpečenie poskytovania sociálnej služby ku dňu podania žiadosti (poradovník). Z KPSS musí byť zrejmá potreba poskytovania hodnotenej sociálnej služby na území mesta Ružomberok. Kritérium sa považuje za splnené, ak sa preukáže, že sociálna služba a jej kapacity, ktoré plánuje zabezpečiť poskytovateľ sociálnej služby, sú pre mesto Ružomberok potrebné.

1. Spolupráca poskytovateľa sociálnej služby s mestom Ružomberok v oblasti sociálnych vecí

Kritérium hodnotí spoluprácu poskytovateľa sociálnej služby s mestom v oblasti sociálnych vecí a sociálnej politiky, jeho participáciu na tvorbe KPSS, implementáciu cieľov KPSS, ako aj záujem poskytovateľa na celkovom rozvoji sociálnych služieb v spolupráci s mestom. V prípade nového poskytovateľa sociálnych služieb sa hodnotí najmä jeho komunikácia s mestom Ružomberok o jeho zámeroch poskytovať sociálnu službu na území mesta Ružomberok. Kladie sa dôraz najmä na záujem a ochotu poskytovateľa sociálnej služby participovať na riešení problematiky sociálnych služieb na území mesta Ružomberok, čo má výrazný vplyv na proces aktualizácie KPSS a plnenia cieľov KPSS. Kritérium sa považuje za splnené, ak poskytovateľ sociálnej služby preukáže svoj záujem a ochotu podieľať sa na riešení problémov v sociálnej oblasti na území mesta Ružomberok.

1. Poskytovateľ má spracované štandardy kvality poskytovanej sociálnej služby

Kritérium sa považuje za splnené, ak poskytovateľ sociálnej služby preukáže čestným vyhlásením, že plní podmienky kvality poskytovanej sociálnej služby a má na tento účel spracované Štandardy kvality v zmysle zákona č.448/2008 Z. z.

Postup pre podanie žiadosti

Poskytovateľ sociálnej služby požiada mesto Ružomberok o písomné vyjadrenie o súlade poskytovanej sociálnej služby s KPSS v zmysle § 83 ods. 8 zákona č.448/2008 Z. z. písomne v lehote od 1.mája do 31.augusta kalendárneho roka.

Adresa na doručenie žiadosti: Mesto Ružomberok, Námestie A. Hlinku 1098/1, 034 01 Ružomberok.

Žiadosť musí obsahovať nasledujúce náležitosti:

* identifikačné údaje žiadateľa (názov, sídlo, IČO, štatutárny zástupca)
* kontaktné údaje žiadateľa (telefónny kontakt, mailový kontakt)
* druh a forma sociálnej služby
* názov a adresa zariadenia, v ktorom sa sociálna služba poskytuje alebo bude poskytovať
* kapacita zariadenia
* číslo a dátum registrácie sociálnej služby na príslušnom vyššom územnom celku
* dátum začatia poskytovania sociálnej služby
* celkový počet užívateľov sociálnej služby ku dňu podania žiadosti
* menný zoznam užívateľov sociálnej služby s trvalým pobytom v meste Ružomberok
* počet záujemcov o zabezpečenie poskytovania sociálnej služby ku dňu podania žiadosti (poradovník)
* výška ekonomicky oprávnených nákladov v zmysle § 72 ods. 5 za predchádzajúci kalendárny rok
* priemerné bežné výdavky a priemerné bežné príjmy za predchádzajúci kalendárny rok (v členení podľa rôznych zdrojov financovania – úhrady od prijímateľov sociálnej služby, z vlastných zdrojov, z rozpočtu štátu, z rozpočtu samosprávy, z iných zdrojov ako napr. dary, dotácie, granty a pod.)
* meno a priezvisko zamestnanca poskytovateľa sociálnej služby, ktorý sa zúčastnil procesu tvorby KPSS, resp. spolupracuje s mestom Ružomberok v oblasti rozvoja sociálnych služieb
* čestné vyhlásenie štatutárneho zástupcu o tom, že poskytovateľ sociálnej služby má spracované štandardy kvality poskytovanej sociálnej služby v zmysle zákona č.448/2008 Z. z.

Mesto Ružomberok vydá poskytovateľovi sociálnej služby na základe riadne vyplnenej žiadosti bezplatne písomné vyjadrenie o súlade poskytovanej služby s KPSS do 15 kalendárnych dní odo dňa doručenia žiadosti.

Mesto Ružomberok vydá písomné vyjadrenie z vlastného podnetu v zmysle § 83 ods.8 zákona č.448/2008 Z. z., ak je žiadateľom samotné mesto.

V Ružomberku, dňa 15.03.2024

JUDr. Ľubomír Kubáň

primátor mesta